เปิดกลยุทธ์รับมือเม็ดเงิน MSCI ชู 4 หุ้นแกร่งฉายแววเด่น-ถูกเพิ่มน้ำหนักลงทุน
เปิดกลยุทธ์รับมือเม็ดเงิน MSCI ชู 4 หุ้นแกร่งฉายแววเด่น-ถูกเพิ่มน้ำหนักลงทุน
2 พ.ค. 2561

เข้าสู่ช่วงการคัดเลือกหุ้นเข้าสู่ดัชนี “Morgan Stanley Capital International” หรือที่รู้จักกันดีในชื่อ MSCI โดยจะประกาศรายชื่อบริษัทจดทะเบียนที่ได้รับการคัดเลือกและถูกถอดออกจากการคำนวณในวันที่ 14 พ.ค. 2561 และจะมีผล 31 พ.ค.2561
ทั้งนี้ หุ้นที่ถูกนำเข้าคำนวณดัชนี MSCI มักปรับตัว Outperform มากกว่าตลาด นับตั้งแต่วันประกาศผลไปจนถึงวันมีผลบังคับใช้จริง
ขณะที่หุ้นที่ถูกถอดออกมักจะถูกนักลงทุนถอนเม็ดเงินลงทุนออกไปด้วย ซึ่ง MSCI Index เป็นดัชนีอ้างอิงหุ้นนั้นต้องมีสภาพคล่องในการซื้อขายสูง โดยสภาพคล่องจะพิจารณาจากมูลค่าการซื้อขายหุ้นในรอบปีโดยเฉลี่ยเทียบกับมูลค่าตลาดของหุ้นนั้น ต้องมีฟรีโฟลตขั้นต่ำ 15% มีมูลค่าตลาด (จำนวนหุ้นคูณด้วยราคาตลาดของหุ้นนั้น) เมื่อคูณด้วยค่าฟรีโฟลตเป็นเปอร์เซ็นต์แล้วสูงกว่าเกณฑ์ขั้นต่ำที่กำหนด (กำหนดไม่เท่ากันแล้วแต่แต่ละประเทศ ซึ่งในส่วนของประเทศไทย หุ้นของบริษัทที่จะเข้าเกณฑ์ต้องมีมูลค่าตลาดขั้นต่ำ 250 ล้านเหรียญสหรัฐ) เป็นต้น
ทั้งนี้ บล.โนมูระ พัฒนสิน ระบุในบทวิเคราะห์ ทำการคำนวณรอบสุดท้ายของคาดการณ์หุ้นเข้า MSCI รอบใหม่ โดยมีการเพิ่มหุ้นที่คาดจะถูกนำเข้าคำนวณ และถูกคัดออก รวมถึงเปลี่ยนแปลงคาดการณ์เม็ดเงิน โดยจะประกาศเย็นวันที่ 14 พ.ค. 2561 และมีผล 31 พ.ค.2561
สำหรับ MSCI Global Standard Index หุ้นที่คาดว่าจะเข้า
บริษัท ปูนซิเมนต์ไทย จำกัด(มหาชน) หรือ SCC (โอกาสสูง) คาดเม็ดเงินเข้าราว 215 ล้านเหรียญฯ
บริษัท บัตรกรุงไทย จำกัด (มหาชน) หรือ KTC (โอกาสสูง) คาดเม็ดเงินเข้าราว 56 ล้านเหรียญฯ
บริษัท บิวตี้ คอมมูนิตี้ จำกัด (มหาชน) หรือ BEAUTY (โอกาสปานกลาง) คาดเม็ดเงินเข้าราว 62 ล้านเหรียญฯ
บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF (โอกาสปานกลาง) คาดเม็ดเงินเข้าราว53 ล้านเหรียญฯ
 
สำหรับหุ้นที่คาดว่าจะถูกคัดออก
บริษัท ปูนซิเมนต์ไทย จำกัด (มหาชน) หรือ SCC-F (โอกาสสูง) คาดเม็ดเงินไหลออกราว 207 ล้านเหรียญฯ
บริษัท เคซีอี อีเลคโทรนิคส์ จำกัด (มหาชน) หรือ KCE (โอกาสสูง) คาดเม็ดเงินไหลออกราว 27 ล้านเหรียญฯ
กลยุทธ์ แนะนำ เก็งกำไร KTC, BEAUTY, GULFและ แนะนำหลีกเลี่ยง SCC-F, KCE ในระยะสั้น
 
ด้าน บล.เคจีไอ (ประเทศไทย) ประกาศของ MSCI ในวันที่ 14 พฤษภาคม 2561 ซึ่งน่าจะมีการเพิ่มน้ำหนักของหุ้น A-share ของจีนเข้ามาในการคำนวณดัชนี EM standard index อาจจะส่งผลลบต่อกระแสเงินทุนประเทศอื่นๆ
อย่างไรก็ดีมองว่าปัจจัยเศรษฐกิจมหภาคในประเทศ และปัจจัยการเมืองจะดีขึ้นในช่วงครึ่งหลังของเดือนนี้ โดยทั้งตัวเลข GDP ไตรมาส 1/61 และคำตัดสินของศาลรัฐธรรมนูญเกี่ยวกับกฎหมายเลือกตั้ง 2 ฉบับ น่าจะพลิกฟื้นจิตวิทยาของ SET Index ได้
หุ้นที่มีโอกาสถูกเพิ่มเข้ามาในการคำนวณดัชนี MSCI Thailand Standard Indices ซึ่งจะมีการประกาศรายชื่อในวันที่ 14 พฤษภาคม 2561
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน
 
 
 